Papersnake/gushiwen huggingface dataset:
道旁有松为人所刳伐因自吊且慰焉
曾丰（宋代）

稚时蔚蔚老椮椮，羞与其他木作林。独以高风资众望，终为明德累初心。

不容节抗皇天峻，犹幸根盘后土深。自有茯苓堪自寿，愿言黄帝勿幽寻。
昭君怨·胧月黄昏亭榭
朱敦儒（宋代）

胧月黄昏亭榭。池上秋千初架。燕子说春寒。杏花残。泪断愁肠难断。往事总成幽怨。幽怨几时休。泪还流。
湖口
李来泰（清代）

旧日题名处，春风又绿芜。合流江九派，砥柱石双孤。

树色遥分楚，舟行已尽吴。只惭渔父问，能赋《石钟》无。
平时兄弟间十三章四句送定叟弟之官桂林
张栻（宋代）

逮此闲暇日，赖有先世书。
与子共紬绎，舍去情何如。
句 其十三
欧阳修（宋代）

酒粘衫袖重，花压帽檐偏。
题亚子分湖旧隐图四首 其一
王汾（宋代）

劫后湖山半荆榛，桃源何处可逃秦。旧居胜地欣无恙，留与君家理钓纶。
立马待舟
白玉蟾（宋代）

拂晓匆匆马首东，嫩寒初破酒无功。
自知雾帽清珠湿，少立霜桥脆玉鬆。
上金匙银箸滩
林光（明代）

谩向滩头插纸钱，金匙银箸险相连。人间自有安流处，笑煞南来北去船。
苻坚
孙蕡（明代）

战斗争雄国作墟，雠民恨不总为鱼。谁云未得降王长，先向长安为卜居。
芸阁初夏即事
朱有燉（明代）

玉阶槐影绿阴阴，长日清闲罢抚琴。
满架酴飐如散雪，一畦萱草似堆金。
诗因中酒多随意，棋为饶人不用心。
芸阁晚凉清兴发，兔毫新试写来禽。
鹧鸪天（寄少城）
程垓（宋代）

泪湿芙蓉城上花。片飞何事苦参差。锁深不奈莺无语，巢稳争参燕有家。

情未老，鬓先华。可怜各自淡生涯。桃花不解知人意，犹自沾泥也学他。
烛蛾诫
释智圆（宋代）

有虫名烛蛾，翱翔近灯光。
举手再三遮，彼意终不可。
驱去复飞来，防护更劳我。
汝无纵所见，自取燋肌祸。
契丹歌
姜夔（宋代）

契丹家住云沙中，耆车如水马若龙。
春来草色一万里，芍药牡丹相间红。
大胡牵车小胡舞，弹胡琵琶调胡女。
一春浪荡不归家，自有穹庐障风雨。
平沙软草天鹅肥，胡儿千骑晓打围。
皂旗低昂围渐急，惊作羊角凌空飞。
海东健鹘健如许，韝上风生看一举。
万里追奔未可知，划见纷纷落毛羽。
平章俊味天下无，年年海上驱群胡。
一鹅先得金百两，天使走送贤王庐。
天鹅之飞铁为翼，射生小儿空看得。
腹中惊怪有新姜，元是江南经宿食。
十六夜再登月台
吴芾（宋代）

虚度中秋颇动怀，今宵却事上高台。
强延风月虽聊尔，一对江山亦快哉。
小子仍携竹叶至，同僚还折桂枝来。
老夫为尔牵诗兴，笑向花前覆一杯。
蝶恋花·忆挂孤帆东海畔
王国维（清代）

忆挂孤帆东海畔。咫尺神山，海上年年见。几度天风吹棹转。望上楼阁阴晴变。
金阙荒凉瑶草短。到得蓬莱，又值蓬莱浅。只恐飞尘沧海满。人间精卫知何限。
汴河路有感
白居易（唐代）

三十年前路，孤舟重往还。绕身新眷属，举目旧乡关。

事去唯留水，人非但见山。啼襟与愁鬓，此日两成斑。
神仙诗
颜之推（南北朝）

红颜恃容色，青春矜盛年。自言晓书剑，不得学神仙。

风云落时后，岁月度人前。镜中不相识，扪心徒自怜。

愿得金楼要，思逢玉钤篇。九龙游弱水，八凤出飞烟。

朝游采琼实，夕宴酌膏泉。峥嵘下无地，列缺上陵天。

举世聊一息，中州安足旋。
和江上双舟催发
赵希逢（宋代）

沧茫万顷不计阔，仙槎曾泛天宫阙。至今风浪卷长空，破浪飞帆何处发。

落鹰飞兔注急湍，千丈皑皑涌雪山。相忘鸥鹭惯舟楫，荡漾随流下小滩。

晚来两两帆相续，牙樯拄定孤轮玉。寒冰冷浸一江秋，分明写出潇湘轴。
读梅宛陵诗集书后 其一
汤储璠（清代）

二百年来无此作，宰相亦知公能诗。何不荐公立廊庙，粗官垂老犹苦饥。

平生知己一永叔，谓公诗为《雅》《颂》遗。何不荐公使秉笔，为公作叙徒歔欷。

或疑造物有成例，以韩匹欧郊况梅。郊也苦寒已如此，公欲无穷安得辞。

当日公卿不知惜，即今宛水犹相思。景梅一亭万夫望，恨不起公歌《竹枝》。
淳熙二的春帖子词·光尧寿圣宪天体道太上皇
崔敦诗（宋代）

九重云气郁崔嵬，日转青旗瑞色开。
晨跸一声春又到，太平天子上瑶杯。
湖上暮归
史鉴（明代）

鸭群呼去水云空，香滴葓花露气浓。
僧寺茫茫看不见，暮烟生处忽闻钟。
题从侄慎庄
王十朋（宋代）

风雨漂我庐，无地寄食宿。小阮知所敦，舍我道旁屋。

震凌得帡幪，幸免泥涂辱。明白归旧巢，鹪鹩一枝足。
送同窗赵章甫上舍入京
姚勉（宋代）

一别西湖又见春，梦魂长是绕湖滨。为烦竹阁揩题墨，更向梅湖道故人。

槐市旧游休复问，龙门佳客尚能新。明年傥共昕庭对，愿过当时蔡与陈。
彦周法地弟作出家庵又自为铭作此寄之
释德洪（宋代）

迂阔庵成又自誇，要令妙语发天葩。未容临济终仆地，正赖云门已出家。

少日浪曾参泐水，暮年端合在丹霞。赠君革屣游山去，勘破诸方一笑哗。
历阳倅蒙庵郑公卒於位记岁在丁丑与仆有交承
王之道（宋代）

我倅安丰日，君来自历阳。
交随分彼此，邂逅及行藏。
精义通玄易，微言妙老庄。
刹那今十稔，叹仰未能忘。
游孤青作
林希逸（宋代）

野水茫茫去，渔歌远远听。醉酣觞大白，乘兴棹孤青。

明月长如此，浮云不暂停。拜经遗趾在，谁与拾残萤。
寄人
曾巩（宋代）

懒听诗书散满床，鬓须垂白坐茅堂。
溪山入手何时见，尘土劳茅继日忙。
气味向人卑可耻，风波随处险难当。
羡君出处由胸臆，安稳将家水石傍。
寓榄溪寄妙峰上人且问海云近信 其一
谢长文（明代）

寻师在秋半，忽忽到馀冬。一别榄溪曲，相思荔水踪。

荒村围杂树，净室隐深松。犹忆过谈处，微言咒钵龙。
南旺
施朝干（清代）

南旺台上朝光清，仙风送我西南行。浩歌却指海云出，七十二泉天际声。
寿外舅杨开国
真德秀（宋代）

大中大夫汉千户，子男一位周诸侯。
人生到此不易得，况复宝带悬精鏐。
虽然三者皆外物，达人睨视如云浮。
天公最培是眉寿，七十从来已稀有。
堂堂玉立仙游翁，岁比幡溪未华首。
碧瞳射人双镜悬，晓窗贝叶声琅然。
问渠那得许强健，阴功久在朱陵编。
原翁遨嬉更千岁，做尽人间方便事。
却乘白鹤御丹鸾，直上紫清朝玉帝。
题包虎
张榘（宋代）

正眎眈眈怒作威，西风摇毒上牙须。
山翁祗作丹青看，冯妇从教自下车。
和陈绳皋前辈忆塞垣元韵 其三
曹学闵（清代）

不寒不暖好秋光，重理斋头旧锦囊。园径未荒离下菊，伊人宛在水中央。

好携樽酒邀明月，拟杖青筇踏晓霜。应忆滦阳风景好，堤边遥认柳丝长。
颂古十首
释师体（宋代）

生狞别是一般村，品藻先贤薄后昆。
掉放孤峰争合杀，棒头有眼盖乾坤。
喜雨上使君
程公许（宋代）

塞垣昏昏缠杀气，春阳叹旰怪如燬。
老蛟熟睡呼不起，暴尪鞭巫徒为耳。
云将族兮俄披靡，飞廉之怒谁或使，
绵州刺史亦劳止，寝不遑安食不旨。
沥胆濡毫肝作纸，对章夜诉天咫。
电帜簸红雷虺虺，一筛时有恨丝委。
旬浃频占垤封蚁，半领先流膏活千里。
瓦沟佳声密飘洒，箫韶九奏未堪拟。
焦卷一朝生意，梦鱼之占立可俟。
中原格斗何时已，军储急须问庚癸。
肃肤駸几及髓，国肪所寄将奚恃。
腐儒流浪半环水，月蠹太仓三斛米。
干时无策颡有泚，况忍懒书酣寐。
知元道州汉良吏，可无歌为志喜。
北风涨尘目易眯，安得天河一湔洗。
丰年高廪万亿秭，重见周道平如砥。
孔海翁
许棐（宋代）

鉴湖湖上寄闲身，好景应同贺监分。梅下有船供载雪，荷边无监可锄云。

吟人多倩删诗稿，名士争求作序文。画卷书编藏满屋，其他生计尽输君。
立春
强至（宋代）

鱼寻细脉上轻澌，鸟趁微和哢好枝。
多病强倾春日酒，苦吟还好暮冬诗。
江南信息梅应蕊，京国风流柳未丝。
最有佳人随节序，钗头彩胜竞垂垂。
偈颂十八首 其四
释广闻（宋代）

者里是吾父翁券内事，纵横杀活，妙在不传。赵州亲见老南泉。
送黄景微西游
黄庶（宋代）

先生古肝脾，久恨不得识。
唯闻公卿家，要作门下客。
千载卞和泪，争磨荐书墨。
姓名落四海，履杂车马迹。
尘埃十年衣，几度改颜色。
纷纷九衢中，拭眼见珪璧。
敝褐埋众人，胸肺无丈尺。
从来饥渴心，既见转不释。
斗酒听语论，今古吐白黑。
秋入汴柳枝，买马欲西适。
虏方豺狼骄，似汉子弟国。
予知弱诸侯，必得主父策。
念奴娇 二月初四
佚名（宋代）

中和节后，云翳净、向夕新蟾飞出，月姊传声，明日是、紫府神仙诞节。彩系麒麟，瑞腾嵩岳，喜气交洋溢。魁星头上，光芒仍露消息。
好是一鹗秋风，鞭云驾雾，去作龙门客。看取长安花夹道，人在广寒宫阙。春酒千钟，秋娘一曲，大醉豪无敌。八千椿算，摩挲重见铜狄。
与德洪明甫伯与暮春六日同登乌饮於浴鸦池琴
李弥逊（宋代）

老怀不知春，但爱远峰碧。
乘高恣遐观，未快双目击。
稍为松根坐，遂与参井逼。
女娲补天馀，坠此百炼石。
摩挲苍藓痕，上有雅沿迹。
引觞起自斟，盏面不容滴。
举头挽飞云，颇觉天半窄。
追随二三子，顾我独衰白。
向来无雩春，胜践同今昔。
偶忘千岁忧，共此一笑适。
题葑门外马生东溪
祝允明（明代）

吴城三面水为州，郡郭东南一派流。羡尔高居占清胜，更东东去是瀛洲。
丁香结
方千里（宋代）

烟湿高花，雨藏低叶，为谁翠消红陨。叹水流波迅。抚艳景、尚有轻阴余润。乳莺啼处路，思归意、泪眼暗忍。青青榆荚满地，纵买闲愁难尽。

勾引。正记著年时，乍怯春寒阵阵。小阁幽窗，残妆剩粉，黛眉曾晕。迢递魂梦万里，恨断柔肠寸。知何时重见，空为相思瘦损。
余除铸钱使者居厚除尚书郎俄皆销印即事二首
刘克庄（宋代）

病鸿垂翅噤无声，惯见虚弦莫浪惊。
二仲卜邻元不恶，两生坚浪未尝行。
出关谁识为周史，入社犹堪伴洛英。
都把首阳山占断，采薇到老没人争。
寓言一首谳狱丹徒感事而作
李超琼（清代）

治民不恃法，宽猛施贵当。爱民不在迹，喣妪祸转酿。

蚩愚亦何不，意溢情易放。可亲不可亵，实惠恒相忘。

昔闻西邻叟，容容具雅量。出见同巷儿，果饵必分饟。

一朝馈未周，面诟来无妄。又闻东邻媪，爱子情盎盎。

方深舐犊怀，已见食枭状。优容既养奸，滥予亦丛谤。

昨来案爰书，眦裂难曲谅。静思蠢尔徒，谁使恣凶抗。

百钱害所基，骈首良悲怆。所以郑大夫，火烈称良相。

寓言即自箴，小惠安足尚。
句
释省念（宋代）

一言截断千江口，万仞峰前始得玄。
和姜总管感秋七首 其七
虞俦（宋代）

诗到齐梁后，名多李杜浮。谁能追正始，蟪小岂知秋。
梳头
许雷地（清代）

水晶帘下篆烟浓，七尺乌云幻作峰。细润香膏融宝麝，妥安钗作颤双龙。

参鸾样巧松偏好，堕马妆新态自墉。堪爱发光明似鉴，几回独对镜芙蓉。
金刚随机无尽颂·净心行善分第二十三
释印肃（宋代）

菩提元等平，摩尼一颗明。
非色非非色，了自本无名。
贺吴兴郡王生日
王炎（宋代）

花萼楼台畔，年年瑞气新。
慈闱欢爱洽，帝殿宠光频。
清静心如水，和平气似春。
自然眉寿永，何必羡松椿。
寄同年程德和用前韵
吴琏（明代）

杏花清会北城寰，汤饼新河饮笑间。几载银台弘圣政，甚时华发映青山。

有无树树成阴绿，多少英英舞袖斑。消息茫然宜两达，一封书往一封还。
厓门吊古四首 其四
陈邦彦（明代）

往事苍茫不可寻，东风吹雨昼阴阴。精魂拟共湘波怨，遗恨长留越客吟。

赖是圣朝回汉甸，只今邦计仗南琛。舂陵佳气中兴日，借取当年义士心。
囚中记贫
华岳（宋代）

英雄不遇不忧贫，狱吏从教唤不应。
煮饭只烧沽酒鑵，读书权不守囚灯。
堪嗟世事危如卵，无怪人情冷似冰。
勿谓功名成倖致，志公终不是閒僧。
池上对月
李弥逊（宋代）

卷芦吹散一空云，天面明金挂侧盆。
竹柏疏阴浮藻荇，山河清影落乾坤。
习家池上酒初漉，越女溪边花正繁。
我醉欲眠归未得，纷纷身外不须论。
山居杂诗九十首
曹勋（宋代）

寂历斜阳岸，高低犹涨痕。
轻舟随浪稳，远水带烟昏。
野色几番换，乔林何处村。
情怀了无事，安得易销魂。
忆秦娥·季温老友归樵阳人来闲书因以为寄
孙道绚（宋代）

秋寂寞。秋风夜雨伤离索。伤离索。老怀无奈，泪珠零落。
故人索去无期约。尺书忽寄西飞鹤。西飞鹤。故人何在，水村山郭。
小酌
黄庚（元代）

小酌园林酒半醺，落红影裹惜余春。
插花归去蜂随帽，傍柳行余鸥避人。
白发尚为千里客，黄金难铸百年身。
何时归赋沧浪水，浣我征衣万斛尘。
登楼绝句和者甚多又从而用韵择其可录者录之
戴复古（宋代）

小楼题了又还题，一段风流在水西。
白鸟飞来知乡背，青山元自有高低。
白沙堡奇石
张弼（明代）

石屏林立逼清流，悬处巉岩俯客舟。半世纸囱疑墨本，也应天遣纵双眸。
奉和孙奉议谢送菜
黄庭坚（宋代）

春蔬照映庾郎贫，遣骑持笼佐茹荤。
却得斋厨厌滋味，白鹅存当鳖留裙。
罪言
乐雷发（宋代）

愁杀潇滨虮虱臣，乱山斜照独含情。
人才不似深衣古，国势如含楮币轻。
石燕未苏湘国旰，木牛好坏济蜀兵。
幸无杜老流离苦，切莫吟诗到北征。
九华菊
史铸（宋代）

流芳千古傲霜英，剪玉丝金照眼明。
若论驻颜功不涉，仙丹端可与齐名。
久不得孙中叔信
郑獬（宋代）

秋风起天末，之子在穷途。
久客住应闷，故乡归得无。
清淮不到渭，晚树自沈吴。
愿寄一樽酒，与君消壮图。
秋胡子
钱颖（宋代）

郎恩叶薄妾冰清，郎说黄金妾不应。
若使偶然通一笑，半生谁信守孤灯。
送人出狱
杨爵（明代）

相逢相别两经春，分袂情怀见子真。此后金吾门外过，念予还是困中人。
对酒
陆游（宋代）

断简残编不策勋，东皋犹得肆微勤。
荣枯一枕春来梦，聚散千山雨後云。
烟水幸堪供眼界，世缘何得累心君。
床头小瓮今朝熟，拨置闲愁且一欣。
书斋即事
徐侨（宋代）

尘世灯窗外，寒儒竹简情。
三杯慰岑寂，一榻寄孤清。
夜永那能睡，天寒不肯明。
起来重搔首，江海一鸥轻。
偈颂一百零四首 其三十三
释绍昙（宋代）

春山青，春水绿，鸟弄笙簧，梅飘香玉。具足清白梵行之相，声色纯真岂容攒簇。

听不足，观不足，一会灵山俨未分，断弦须是鸾胶续。
灵洲鳌负
郑懋纬（明代）

南海衣冠盛，灵洲水面浮。树深归野鹤，江晚系渔舟。
观上林垍器
谢景初（宋代）

作灶长如丘，取土深於堑。
踏轮飞为模，覆灰色乃绀。
力疲手足病，欲憩不敢暂。
发窑火以坚，百栽一二占。
里中售高贾，门合渐收敛。
持归示北人，难得曾冈念。
几用或弃朴，争乞宁有厌。
鄙事圣犹能，今予乃亲觇。
冉冉孤生竹
郑学醇（明代）

郁郁山上松，高枝荫穷崖。上有女萝草，缠绵自不移。

伤彼路傍花，孤生还独萎。伊昔侍君子，熠耀阳春时。

轩车来薄薄，执手惠前緌。死生与契阔，岂无萝与丝。

驰情在皓首，吁嗟中暌离。思君如皎日，所顾光不遗。
象山社缘麓行至郁水上沙溪乃反夜已向残
朱次琦（清代）

水国森夜凉，明河落华甸。群动凄已寂，万象悄弥茜。

村舂晚凌厉，戍火寒隐见。行野忻有适，发兴乃忘倦。

高塍石切额，回溪路弯线。仰登屡蜷局，俯绕乍虫缘。

浦溆渔家艇，松根网丝罥。趁树约邻多，吹萍行汲便。

晚食瓦盘酒，儿女杂嗔忭。世熊苦喧卑，此乐让汝先。

席草接软语，月破川浮练。落叶散鱼背，清霜厉人面。

更永不可留，回踪殢幽眷。
偈颂九十三首 其七十四
释梵琮（宋代）

尘起一毫，沤生全潮。如海之深，似天之高。明明了了，历历昭昭。

似飒飒，雨萧萧。光路宕，赤条条。无生国，路不遥。豁开功德藏，提起般若刀。

百宝光中垂雨露，五须弥顶溪波涛。还源无别旨，今日与明朝。

云间孙子开炉熬，林下一声婆饼焦。
鲟鱼浦阻风见渔者歌以问之
郭之奇（明代）

天之奥府首称江，厥土惟泥地脉厖。沿岸居人半渔者，扁舟欲脉鱼龙降。

提纲挈网向中流，冲涛绝浪如捣撞。庸才小鱼受束缚，戢鳞焦尾向厨缸。

鲂鱮相教慎出入，须臾不戒失奔泷。霜刀烈釜无情面，饕餮匕箸同双双。

神理灵鼋俱疾蹙，扬鬐聚咳夜淙淙。泣溯潜龙蛟奋武，千里长干黑气逄。

惊波十日连山起，一苇漂萍任撅椿。我乃高叫渔人速改业，毋脉阳侯迁怒滞客艭。

渔人掉头不肯听，得酒高歌醉语哤。自言少小为此业，彼物胡为处此与我争水邦。

君不见鱼乱繇来从罟设，杀机今日何人不满腔。
雪晴步至舍傍
陆游（宋代）

雪消还似雨，冰释旋成泥。
视菜荒陂北，寻梅小坞西。
墙阴新犊卧，庭际午鸡啼。
幽兴殊无极，归来日已低。
送演教大师东游
李覯（宋代）

野客相知久，年来发渐华。
衣冠从异教，言行似儒家。
通塞随天命。遨游遍海涯。
武夷应有会，好去醉流霞。
送游潮州二首
刘克庄（宋代）

虽森画戟惟清啸，因讨红巾有雪髯。
孟子曾称伯夷隘，汉人亦议弱翁严。
交游皆叹遗公误，仇怨犹言太守廉。
可惜遒人官久废，此诗湮郁在闾阎。
寄李尚文少府兼简周仲元
郭钰（元代）

蓬莱归路渺何许，美人相思隔烟浦。青鸟飞来雨意迟，黄鹂啼醉花阴午。

江边钓石甚奇古，一丝柳风独延伫。囊罄久无沽酒资，诗成何得惊人语。

李侯金闺声价高，往来意气凌吾曹。官舍临湖悬綵棒，酒杯劝客滋宫袍。

不拟东篱种秋菊，欲从上苑醉仙桃。宁知淮海风尘起，黄鹄委翅归蓬蒿。

去年东走共颠倒，茅屋寄宿忧心捣。九月絺衣敌早寒，万事不如归去好。

拾薪煮雪我常贫，扫石卧云君计早。古人成败每轻之，及此始知难自保。

近日携书寻旧游，江上孤舟满载愁。偶见周郎共樽酒，一谈一笑何风流。

主宾二妙不易得，我欲从之长滞留。相思且付楚江水，江水不尽情悠悠。
寄山中旧知七首 其三
朱熹（宋代）

晨兴香火罢，入室披仙经。玄默岂非尚，素餐空自惊。

起与尘事俱，是非忽我营。此道难坐进，要须悟无生。
飞来寺胜景古迹 其三 和光洞
朱士赞（明代）

空闻榴五色，幽隐隔蓬莱。想在慈山里，云深长绿苔。
代朝宗弟和饯行二首 其一
陈渊（宋代）

席门谁复顾寒儒，深愧频迂长者车。更为穆生时设醴，应怜冯子食无鱼。

诸生久被弦歌化，盛礼谁将简册书。从此邑人蒙劝奖，定知容驷有高闾。
辞栖真室盖晋僊人李八百故居之址，中有遗像
杨万里（宋代）

李真宅子故依然，道院西偏古洞前。
一日身游八百里，三番花落九千年。
剑池丹井俱苍藓，绛节霓旌已碧天。
借问飞僊那用步，步行犹是地行僊。
采桑子 舟泊南康，望庐山，用钱介维韵
宋荦（清代）

停帆旧是兵戈地，寂寞城闉。肠断行人。何处炊烟一缕新。

屏风九叠干霄立，翠染波纹。多谢匡君。双剑峰高割晓云。
赠尹氏子一首
王阮（宋代）

有儿聪慧了群书，底用金门与石渠。
幸甚先生矜小友，一言端以正其初。
和友人过象牙潭韵
刘永之（明代）

一曲寒山照水清，哀鸿惊鹊乱江声。浪翻白雪千寻险，天接浮云万里平。

前辈总随烟雾尽，虚名真似羽毛轻。高怀欲弃人间事，同向天台访赤城。
送曹子方福建转运判官二首一
晁补之（宋代）

谈经草檄鬓华生，初拥闽山传节行。
江入桐庐青欲断，溪从剑浦碧来迎。
茶虽户种租宜薄，盐不家煎价欲平。
要使祈招歌德意，君恩不为远人轻。
杂曲歌辞 古离别二首 其二
孟郊（唐代）

山川古今路，纵横无断绝。来往天地间，人皆有离别。

行衣未束带，中肠已先结。不用看镜中，自知生白发。

欲陈去留意，声向言前咽。愁结填心胸，茫茫若为说。

荒郊烟莽苍，旷野风凄切。处处得相随，人那不如月。
送僧归石门
释德洪（宋代）

曾学云庵逸格禅，别来江柳几春烟。相逢水寺初尝橘，忽忆风檐共擘莲。

遥想到山寒食后，却思分首上元前。与谁振策西湖路，清晓一声啼杜鹃。
挽晁恭道侍郎二首
曾几（宋代）

往日趋金马，中年剖玉麟。
论思贰卿事，歌咏别都民。
久矣穷诸妄，归欤契一真。
东园尊俎地，俯仰迹成陈。
雪后早还
张宇初（明代）

幽人素嘉遁，励节抱贞独。
冬候喜久和，言旋课樵牧。
嚣尘顿斯涤，冲漠久常足。
雪?翳层云，风崖峭孤木。
初梅含众芳，涸沼沁寒绿。
开轩理遗帙，然薪续明烛。
自悲世网婴，息倦谢羁束。
强涉川途艰，荒径凋松菊。
幸蒙休明眷，往吝鉴披腹。
孰志后簪裾，惟怀友麋鹿。
矧兹氛祲驰，轇輵迭摧踀。
志士耻轩途，污隆岂藩触。
愿谐冥寂徒，洗耳临涧曲。
非乏解牛硎，惭媚忘羊逐。
席温勾漏松，棹伫山阴竹。
永托岁寒期，冰霜靡萎馥。
玄阴未改春，流景遽何速。
悟幻信若浮，虚中了无欲。
鄙哉鳣鲔趋，腥腐甘驱促。
千载付空言，浩歌还浚谷。
归字谣 春
张淑（清代）

春。舞蝶歌莺淑景新。花飞减，肠断倚楼人。
再题惠山园八景 其七 寻诗径
弘历（清代）

窈窕冲瀜间，诘曲逶迤处。目击斯道存，浅言亦深趣。

于此论格律，何殊刻舟误。
八月十四夜神泉官满再别同官
吴泳（宋代）

有客有客白其马，日倚垂杨问行者。
式微式微胡不归，未归满耳闻别诗。
断弦再续情绪恶，别酒重稔味如蜡。
袖中虽有金错刀，满镜愁云莫能割。
是时月露秋平分，庭前唤月月不应。
就令唤得山头月，照我离筵越愁绝。
陶靖节，潘安仁，
种秫满畦花满城。潘花陶酒总陈亦，
不如昭文氏之琴不鼓无亏成。芭蕉漱漱连夜雨，
桂子纷纷落庭户。旅雁无俦雇影单，
明朝且响龙岩去。
天叔武示和人雪诗次韵二首
曾协（宋代）

天上琼花次第垂，且教微霰向尘飞。
玉糅重见娇飞燕，鹤舞初尘老令威。
农事预知三径乐，钓舟遥忆五湖归。
梦回陡觉衾裯薄，应是迷空一尺围。
看山寄宋中道
梅尧臣（宋代）

前山不碍远，断处吐尖碧。
研青点无光，淡墨近有迹。
前林横白云，复与後岭隔。
孤舟川上人，引望不知夕。
安得老画师，写寄幽怀客。
送西川杜司空赴镇
薛逢（唐代）

黑眉玄发尚依然，紫绶金章五十年。三入凤池操国柄，

八分龙十付兵权。东周城阙中天外，西蜀楼台落日边。

莫遣洪垆旷真宰，九流人物待陶甄。
九江夜泊
陈大章（清代）

解帆及夕阳，系舟傍枯柳。天低九派流，浪抱孤城走。

奇峰插斗九，雄势压江右。云中五老人，见我时招手。

静夜冷鱼龙，古戍沉刁斗。欹枕不成眠，且饮浔阳酒。
飞鸿亭
贺铸（宋代）

禅林跨山胁，飞构凿崚嶒。
千里寄双睫，百忧消一登。
斯游属公暇，晓日东南升。
霜野明练甲，云阴垂海鹏。
东州地阳暖，腊月川无冰。
大艑出洪口，突去如骞腾。
趺坐思方寂，桐鱼闻饭僧。
生台饱驯鸽，散上浮图层。
矫首发长啸，清风鼓尘膺。
寥寥紫虚路，鸿雁正凭凌。
仿像中散公，俯手朱丝绳。
粉绘久零落，爽灵呼不应。
顾余识尤寡，况复无才称。
行且置缨笏，庵栖宗大乘。
二子勿多诮，有心何不能。
屠亚卿索次周司徒分献星辰二坛韵
林光（明代）

邕邕天乐协和銮，袅袅心香肃礼坛。珠斗艳藏苍玉斝，露华清润紫云冠。

三斟秬鬯神应格，九奏登歌夜未阑。君动臣随皆至礼，天人何以不交欢。
次韵侄溥偶成
陈著（宋代）

玉藤新月照双明，便觉梅天暑溽轻。
两屋清风交□影，一团和气寿家声。
肯陪醉兴林游畅，更喜骚怀草梦成。
向上路头须努力，蓆门元不困陈平。
次刘秀野蔬食十三诗韵 其十 芋魁
朱熹（宋代）

沃野无凶年，正得蹲鸱力。区种万叶清，深煨奉朝食。
偶题
张良臣（宋代）

谁家池馆静萧萧，斜倚朱门不敢敲。
一段好春藏不尽，粉墙斜露杏花梢。
小儿鸣琴
吴与弼（明代）

竹树交加转午阴，衣冠秩秩夜沉沉。雪泥鸿爪他年梦，记得从容抱此琴。
览太素新编
田锡（宋代）

蜀国香笺似彩霞，装成近集入京华。
千篇诗好精灵哭，百轴文雄侠少夸。
繁富禹皇新职贡，妍明春帝晓莺花。
彤庭何处安排好，李谪仙才称草麻。
为蔡医寿母
陈子壮（明代）

衣冠通德里，机杼孟家邻。山种千年药，门盈四叶春。

青囊负米意，綵缕舞衣辰。为报麻姑信，云軿即主人。
观丧事
方回（元代）

悠悠谁到百年身，百万杭民一聚薪。
棺内棺前争几许，挽郎自是白须人。
谢始平公以近诗一卷赐示
司马光（宋代）

皇家骏命承苍穹，烝民这杰生维嵩。
圣贤会合若符契，坐致四维登熙隆。
三阶清平九鼎重，指麾拱揖安华戎。
人情谁不乐将相，往往皓首忘疲癃。
北平饮乳尚怀印，千秋乘车犹入宫。
唯公致政年甫至，耳目明利志气充。
幡然脱去万钟禄，心仪高远如翔鸿。
灵台不复絓尘务，至德恬淡含黄中。
英华纯粹积不发，事业转为文字工。
大篇短韵间金石，远追吉甫流清风。
刻雕众物非用意，默与元化参神功。
应刘鲍谢事奇巧，细琐岂足夸才雄。
裸圭夷玉清庙器，肯与环玦争玲珑。
绛账生徒东阁客，微官拘絷如樊笼。
言诗何敢望商赐，幸得诵咏祛童蒙。
昏花病目不自惜，服膺盥手书一能。
千金这产不可易，子孙宝蓄传无穷。
途中览镜
徐九皋（唐代）

四海游长倦，百年愁半侵。赖窥明镜里，时见丈夫心。
山礬
曾几（宋代）

青云叶底雪花繁，只与田家插髻鬟。
不枉涪翁初着句，能令大士久开颜。
雪中杂咏六首 其一 煮雪
成鹫（清代）

钻取槐檀木，烹将云母芽。凝冰与焦火，相待过年华。

茗椀吹阳律，银山翻浪花。却怜苏属国，持节未还家。
梅花喜神谱·蓓蕾四枝
宋伯仁（宋代）

静看隋堤人，纷纷几荣辱。
蛮腰休逞妍，所见元非俗。
杂感十首以野旷沙岸净天高秋月明为韵 其八
陆游（宋代）

归耕无袯襫，出战无兜鍪。已失西畴春，空怀北平秋。

提携一束书，蹭蹬至白头。釜中有轑饭，一饱吾何求。
感怀
吕本中（宋代）

十年南北长为客，万里江山半是乡。梦里题诗随意了，醉中书字不成行。

燕思公子归来早，草忆王孙恨更长。枕上不知多少事，觉来依旧熟黄粱。
登南安东山寺
祁政（明代）

南安放步一閒游，笑傲东山天际头。云影暗随峰影合，松声细际涧声流。

僧归古刹常求定，我咏风光肯暂休。遥望群仙在何所，洞门深处翠烟浮。
秋晚泛湖
胡仲参（宋代）

载酒湖边买小舟，水光山色解人愁。
短篱寂寂菊花晚，两岸萧萧杨柳秋。
落日波间收戏鼓，暮烟林外出歌楼。
倚栏长啸西风里，惊起前汀双白鸥。
依韵和崔伯宪谢王正甫遗三灵丸蜀茶
强至（宋代）

一丸道士曾投药，七碗先生亦爱茶。
服久有时轻俗骨，味新应早摘灵芽。
病躯自健遗藤杖，睡眼全醒耐烛花。
可是兼饶诗力壮，芙蓉幕里句堪嘉。
四月十三日立夏
方回（元代）

百年春一年，四月月将圆。
客邸淹长日，归途逼暑天。
莺声时一啭，蚕事欲三眠。
节物还如旧，情怀自可怜。
十五夜再次赵帅韵
陈造（宋代）

嘉宾饮兴未阑残，却倩纤纤奉雪团。
一笑举杯邀月姊，为渠聊贷广寒寒。
思归
宋祁（宋代）

去国倏三岁，颇知归思纷。
南心晓城斗，北眼暮楼云。
珥笔行将脱，朝珂冷不闻。
莫论持帅节，畎畝尚思君。
和野渡赋双竹松梅古风
卫宗武（宋代）

挺然昂霄蟠涧阿，彼美松者非凡槎。
千林摇落乃孤艇，舞春杨柳傞傞。
翛然照水溪一涯，彼美梅者非凡葩。
冰姿皎洁抱清独，漫山桃李徒繁华。
昔人品题信不苟，每以此木与此花。
伊谁挈置小盆盎，高标盘曲良可嗟。
然虽矫失真性，幽香贞色仍堪夸。
况分瑞竹与鼎立，岁寒之侣何以加。
竹尤挺特过二者，逸鞭吐秀吐兰芽。
两枝撑出露头角，一类襁褓髻未丫。
於中此更拔其萃，似觉小异如孟嘉。
会从尺寸达寻丈，摩拂穹汉生云霞。
可亲雅与书帙称，相对慎勿肉食奢。
君这取友莫此尚，此友宁久留君家。
须知调鼎待侍实，岂但水影夸横斜。
须知大才作隆栋，岂但古干森虬蛇。
虚心劲节岂无用，宁在楚楚仪容佳。
为龙致雨行矣神，变化轰雷制电与世驱奸邪。
赋得山泉送房造
李端（唐代）

泉水山边去，高人月下看。润松秋色净，落涧夜声寒。

委曲穿深竹，潺湲过远滩。圣朝无隐者，早晚罢渔竿。
朱卖臣斋二首
朱谦之（南北朝）

束薪行道自歌呼，越俗安知有丈夫。
一见印章惊欲倒，相看方悔太模糊。
侄庄携何陋居集苏庵集诗读之感赋
方登峄（清代）

五十年前罹祸日，征车行后我生时。岂知今日投荒眼，又读先人出塞诗。

久远孙谋文字累，苍茫天意始终疑。携来笑尔非无意，似此生还亦有期。
别张君玉二首 其一
王质（宋代）

烟霜江汉雁南飞，鹦鹉洲前再拜辞。风劲周郎焚舰日，月明庾拜上楼时。

无言只共江声语，有意惟凭山色知。他日中原公事了，磨崖千丈要丰碑。
赠吉父得女孙
王洋（宋代）

两两星阶协泰符，为嘉瑞雪胜维旟。
果如灵照翁何恨，若比仓维数有余。
慰眼腊娘能剪彩，他年杨恽竞传书。
断无豪客窥篱落，为自从前免破除。
送江瞻道之汝阴尉
张耒（宋代）

少年相见已蹉跎，千里分携可奈何。
世路险艰知子少，人间忧患属予多。
二年穷巷山阳客，一棹清风颍水波。
我为离居感身世，援琴西望独悲歌。
游西湖
刘庭式（宋代）

胜地留连久，西湖得再游。芰荷围画舫，杨柳护红楼。

风月苏堤夜，烟云葛岭秋。买鲜沽美酒，且莫计觥筹。
江行无题一百首 其三十七
钱珝（唐代）

水天凉夜月，不是惜清光。好物随人秘，秦淮忆建康。
赠王复处士
苏辙（宋代）

候潮门外王居士，平昔交游遍海涯。
本种杉松为老计，晚将亭海付邻家。
为生有道终安隐，好事来游空叹嗟。
犹有东坡旧诗卷，忻然对客展龙蛇。
〈王君旧有园亭，子瞻兄名之曰“种德”。
其亭顷以贫故鬻之矣。
和玉泉达老饷笋
胡寅（宋代）

箨龙孤介亦骈阗，不比花嫣与柳眠。
雪里顿超千佛地，风来应柳西禅天。
饱参玉版头头是，秀出芗林个个圆。
知我远庖薇蕨少，倒笼登俎共便娟。
端午行
叶适（宋代）

仙门诸水，会流下瓦窰沟。
中有吊湘客，西城南北楼。
旗翻稻花风，棹涩梅子雨。
夜逻无骚音，绛纱蒙首去。
陪蒲守景叔学士会畅家园
毕仲游（宋代）

亭幽宜更酌，树近合频行。蒲剑椮椮长，荷钱叠叠生。

隔林千岫踊，带郭一川横。共选寻山屐，无心更濯缨。
宫词
张公庠（宋代）

银汉横斜近建章，九重深静闭兰房。
六更未觉晨光动，自是仙家日月长。
梁。八关斋
孙元晏（唐代）

依凭金地甚虔诚，忍溺空王为圣明。

内殿设斋申祷祝，岂无功德及台城。
归兴
吴与弼（明代）

觅得江头汝水船，朝来归兴已翩翩。乡山故旧逢迎处，细说名邦馆谷贤。
有以颐养精神为言者诗以示之
弘历（清代）

岂论中禁外营间，肯放身心少趁间。太弊精神纵鲜益，只耽安逸足为患。

吟诗习射随常课，吏治民依切已关。强制不生一念者，片时念亦有千般。
访菊花山人沈庄可
乐雷发（宋代）

网尽珊瑚采尽珠，史餐秋菊养诗臞。
永嘉同社声名在，乾道遗民行辈孤。
我恨朱门无食客，君言青史有穷儒。
饥寒正用昌吾道，用对钤冈共捻须。
后庭宴 其二 岭南归棹苦雨，和罗弘载韵
董元恺（清代）

滚滚洪涛，潇潇暮雨。春云遮住春归路。片云岭外是江南，岭中尚隔千重雾。

长年稳挂轻帆，欲趁东风飞去。滩高溜急，不放扁舟度。

共是别离人，又添肠断句。
乾元初，严黄门自京兆少尹贬牧巴郡…十四韵刻于石壁
羊士谔（唐代）

石座双峰古，云泉九曲深。寂寥疏凿意，芜没岁时侵。

绕席流还壅，浮杯咽复沉。追怀王谢侣，更似会稽岑。

谁谓天池翼，相期宅畔吟。光辉轻尺璧，然诺重黄金。

几醉东山妓，长悬北阙心。蕙兰留杂佩，桃李想华簪。

闭阁余何事，鸣驺亦屡寻。轩裳遵往辙，风景憩中林。

横吹多凄调，安歌送好音。初筵方侧弁，故老忽沾襟。

盛世当弘济，平生谅所钦。无能愧陈力，惆怅拂瑶琴。
偈倾一百三十三首
释法薰（宋代）

庭开金菊宿根生，来雁新闻一两声。
犹握金鞭问归客，夜深谁共御街行。
李商叟秀才求斋名于王元渤以养源名之求诗
曾几（宋代）

学问直须富有，文章政要深藏。
玉在山中辉润，兰生林下芬芳。
和王子安至日三首
陈师道（宋代）

物理有终极，人情从往还。
阴阳消长际，老疾去留间。
申白徒怀惠，巢由不买山。
更歌吾和汝，风日稍侵颜。
代书寄品库部
邵雍（宋代）

周王八骏走天涯，争似君家四宝奇。
郑洛风烟虽咫尺，恨无由往一观之。
大剑送别刘右史
卢照邻（唐代）

金碧禺山远，关梁蜀道难。相逢属晚岁，相送动征鞍。

地咽绵川冷，云凝剑阁寒。倘遇忠孝所，为道忆长安。
胡伯圆尚书以松山虚席力招补其阙辄辞以小诗
释绍嵩（宋代）

懒性如今成野人，苍颜白发不时新。
自知潦倒无余事，乞取山林放旷身。
百字令 九日集福善寺怀沈栗仲先生
孙鼎臣（清代）

寺门疏柳，作轻烟淡雨，过江秋色。黄叶声中人载酒，来问篱东消息。

落帽风高，寒沙平楚，断雁如残客。茱萸醉把，人生嘉会难得。

回首前度琴尊，柴桑归去，缥缈飞凫隔。山色绿萝无恙在，看我登临此日。

佛火深龛，钟楼返照，短衲僧头白。蒲团闲话，雪鸿犹认游迹。
方斋子潜留瀹茗 其一
韩淲（宋代）

东吴南楚江湖外，城郭方斋尚得朋。意象古人无索寞，谭锋尔汝有凭陵。

花开薝卜疑非俗，林拥旃檀祗欠僧。梅雨未收吾欲醉，山桥归路发鬅鬙。
游叠彩岩风洞示从游诸生
李茹旻（清代）

天孙纤就七襄锦，天风吹落堆漓江。湘妃汉女拾不得，化为巨漓舂涛泷。

縠纹皴绉耀初日，扬辉烂若烧华釭。里底况是𤫩珑玉，外文中通美可双。

谁磨利斧凿心脊，剔抉灵窍开顽蠢。造化小儿好游戏，狡狯无乃伤鸿庞。

前敞南荣辟堂奥，岩溜一缕飞流淙。溅珠跳沫无昏晓，仿佛金漓鸣琤鏦。

僧言煮茶甚甘冽，游者往往携罂缸。急令引瓢试铛鼎，数啜果媚枯喉噇。

旋螺䆗窱出山背，划然龈腭含崆㟅。拱辰亭矗碍星宿，支撑华盖排天杠。

壁立千仞俯空阔，连延野绿来轩窗。历落村庄争入眼，原田绣错纷耕䎫。

海燕沙鸥掠洲渚，青蘋渺渺吹兰茳。还邀天籁穿地肺，风挟雨液声𩐨𩐨。

漓气冷兼凉飔入，冰人肌骨神为𢥠。祝融之墟乃有此，恍疑身世超炎邦。

笑谓同人可归咏，为舞雩曲翻新腔。待携七尺桃笙来，结夏枕此六月飞雪之漓矼。
送颢雅禅师
贯休（唐代）

霜锋擗石鸟雀聚，帆冻阴飙吹不举。芬陀利香释驎虎，

幡幢冒雪争迎取。春光主，芙蓉堂窄堆花乳，

手提金桴打金鼓。天花娉婷下如雨，狻猊座上师子语。

苦却乐，乐却苦，卢至黄金忽如土。
次东坡先生蜡梅韵
杨万里（宋代）

梅花已自不是花，永魂謪堕玊皇家。
小不餐火更餐蜡，化作黄姑瞒造物。
后山未觉坡先知，东坡勾引后山诗。
金花劝饮金荷叶，两公醉吟许孤绝。
人间姚魏漫如山，令人眼睛只欲眠。
此花寒香来又去，恼损诗人难觅句。
月兼花影恰三人，欠个文同作墨君。
吾诗无复古清越，万水千山一瓶钵。
和张钦夫寻梅
张孝祥（宋代）

寒梅本无心，适与春风期。孤根擢岁晚，桃李更媢之。

取我碧玉壶，荐此白雪枝。故人不可寄，耿耿空自奇。

故人隔湘江，独立知者稀。采香正滋兰，忍饥不食薇。

拿舟许过我，此约不可违。江南烟雨村，愿与子俱归。
杨南郛太史自金陵将之句容诗以送之
尹台（明代）

二十年前旧馆僚，风尘鸾鹤见高标。翛然句曲山中往，径赴华阳洞里招。

谢客三江忻独泛，尚生五岳讵辞劳。应逢此地餐霞侣，共和骑龙白日遥。
同年杨廷秀秘监接伴北道，道中走寄见怀之什
范成大（宋代）

昨遣长须迓诗老，人言已过阊门了。
梅边肠断傍寒溪，诗老官忙应未知。
何时真访山中许，已办竹深留客处。
只恐归程官更忙，天驺催上沙堤去。
次韵仲退对月感怀四首 其二
徐瑞（宋代）

一镜行中天，地籁寂不动。影散家家窗，万枕酣短梦。

何为红尘里，绿酒笑铅汞。𠻳齿吸英华，龙虎出妙用。
和黄绣衣忠清堂韵
吕渊（明代）

黄甲高标赐出身，一官今喜立通津。谠言曾落将军胆，直气仍埋御史轮。

葵萼寸心常向日，梅花清骨不沾尘。少年更际平成会，封事还看达紫宸。
颂古三十一首
释原妙（宋代）

眉毛罅里积山岳，鼻孔中藏师子儿。
南北东西无限意，此心能有几人知。
和吕居仁九日诗
崔鶠（宋代）

街头未易着清香，折取萧萧满把黄。
归去气钱烦里社，买糕沽酒作重阳。
四月解官渡海陆出北流置舟在南雄又陆出拟小春到家
曾丰（宋代）

归心如矢路如弓，坐兀轻车又短篷。百尔动摇山特立，千斯窒短水旁通。

往哉火倒西流影，行矣霜回北至风。细数离官到家日，一年强半在途中。
徐亭泛舟 其二
彭汝砺（宋代）

晚雨轩窗润，秋风池沼香。爱花不忍折，恰似惜甘棠。
句
宋祁（宋代）

无色真国色，有韵自天香。
中秋夜思郑延美有作
孙纬（唐代）

中秋中夜月，世说慑妖精。顾兔云初蔽，长蛇谁与勍。

未追良友玩，安用玉轮盈。此意人谁喻，裁诗穿禁城。
南楼怀古五首
周弼（宋代）

茫茫迂曲度平川，何处孤村近水边。
烟护刘琮残壁垒，雨沉黄祖旧楼船。
寒沙细拥菰芦地，破陇斜耕苜蓿田。
见说去年秋潦后，更无茅屋起炊烟。
金国贺正旦使人到阙紫宸殿宴致语口号 其二
真德秀（宋代）

六龙扶辇下云间，紫殿风微响佩环。朔漠远驰邻国信，前星亲押外朝班。

九宾重译瞻宸极，万岁三声绕寿山。大史预占年大有，更添喜色上天颜。
通道
吕岩（唐代）

通道复通玄，名留四海传。交亲一拄杖，活计两空拳。

要果逡巡种，思茶逐旋煎。岂知来混世，不久却回天。
腊月村田乐府十首 其六 烧火盆行
范成大（宋代）

春前五日初更后，排门然火如晴昼。大家薪乾胜豆䕸，小家带叶烧生柴。

青烟满城天半白，栖鸟惊啼飞格磔。儿孙围坐犬鸡忙，邻曲欢笑遥相望。

黄宫气应才两月，岁阴犹骄风栗烈。将迎阳艳作好春，政要火盆生煖热。
进元会诗
黄公度（宋代）

昭代干戈戢，炎辉历数长。
苍生久苏息，寰海屡丰穰。
社稷基新命，朝廷举旧章。
太平周礼乐，垂拱舜衣裳。
拜寿先长乐，传声出未央。
冕旒端黼座，仪物备明堂。
阊阖星辰外，旂常日月旁。
天颜春穆穆，云物晓苍苍。
雪色残鳷鹊，韶音杂凤凰。
严宸分羽卫，荒服走梯航。
人正今行夏，民心旧戴商。
观光环万国，班朔首三阳。
列辟銮声哕，群工玉佩锵。
奉常陈雅奏，太史报殊祥。
於穆前朝盛，丕承奕世昌。
版图还大禹，风俗再陶唐。
已格无为治，犹怀不敢康。
几年修缛典，今日付吾皇。
所愿终寅畏，无忘每赞襄。
明良相际会，长奉万年觞。
酬王六寒朝见诒
张九龄（唐代）

贾生流寓日，扬子寂寥时。在物多相背，唯君独见思。

渔为江上曲，雪作郢中词。忽枉兼金讯，长怀伐木诗。
病中屏肉味，独茹菜羹饭甚美
杨万里（宋代）

云子香抄玉色鲜，菜羹新煮翠茸纤。
人间脍炙无此味，天上酥陀恐尔甜。
浑是土膏含雨露，何须酱豉与醯盐。
茹毛祸首雍巫出，才到熊蹯未属厌。
西楼
王亘（宋代）

西江横玉虹，西山罗画屏。
荒城大如斗，此楼何峥嵘。
炎岭状陇蜀，三州通蓬瀛。
人烟几村落，数点如晨星。
雪中杂咏六首 其二 凿雪
成鹫（清代）

山径积复积，洞门开未开。持将鈯斧子，剖出蕊珠胎。

寒月光转阔，冷风吹又来。凌阴方可纳，宁待玉山颓。
次韵谢王粟秀才四首
项安世（宋代）

一万里江天，供君作诗用。
灵均泛沅澧，子美去梁宋。
两公取不竭，留与我辈共。
莫歌白云词，便作清庙颂。
送吴骏公之南都赴司业任
黎遂球（明代）

辟雍天子学，礼乐起陪京。帝重宾师席，人推王佐名。

兰桡逢社事，花月次官程。到处迎官锦，秋山照酒清。
登封道中三绝 少林寺赠顿起
苏辙（宋代）

一径乔林下黄叶，三山翠壁绕禅居。
共君将住还归去，欲问安心知已疏。
次韵隆庆杨使君送别之章 其一
曹彦约（宋代）

倾盖星桥忆去年，官联预说使君贤。别来风送空中月，此去云开剑里天。

治效龚黄方侧耳，交情嵇吕好差肩。相逢便作阳关曲，数日销魂正黯然。
答所劝灸
曾巩（宋代）

灸灼君所劝，感君书上辞。勿难火艾痛，要使功名垂。

我道世所背，君知馀有谁？筋骸倘且健，学行肯教隳。
三城秋望
何彦（明代）

三城引望思依依，秋入衡阳雁始归。共酌花边风物丽，忽闻江上鼓鼙希。

苍茫树色连烟火，澹荡山光接翠微。但愿海波长自定，白头吟弄老渔矶。
次韵陆务观编修新津遇雨，不得登修觉山，径
范成大（宋代）

送客多情难语离，仆夫无情车载脂。
平生飘泊知何限，少似新津风雨时。
值事有感怀渔溪丘德基
陈藻（宋代）

纷纷场屋士，闻见是空虚。
此老何曾学，高怀却有书。
对人惟静默，有饭即安居。
说到荣华事，生平不计渠。
和道长孙吉夫饯饮三首 其二
钟渤（明代）

玉节下九关，照耀东南来。桑蓬志有在，萍梗胡为哉。

爱君鸾凤姿，愧我鹪鹩材。茫然刷短翅，万里飞金台。
木瓜
张舜民（宋代）

商州楚地户，宛在江汉偏。
草木已渐包，果实尤可怜。
木瓜大如已，橙橘家家悬。
隔崖有宿叶，黄紫凝霜烟。
高秋万嶂出，一望通郧川。
都邑虽僻陋，来者多名贤。
七十见梅有感
陈著（宋代）

万木都由冬折磨，孤根却做老生涯。
寒心欲喹知谁主，瘦骨相依有自家。
只许江南鸿雁见，肯交春后蝶蜂哗。
风吹不断西湖梦，一曲从他月落笳。
观迎神小儿社
杨万里（宋代）

花帽铢来重，绡裳水样秋。
强行终较嬾，妍唱却成羞。
鹦鹉栖葱指，芙蕖载锦舟。
休看小儿社，只益老人愁。
奉同太宰节使朱先生和郭景纯游仙九首次其韵 其五
包世臣（清代）

周王乘日车，追风薄四游。汤汤既西澜，戴胜舣棠舟。

觞开买电既，飞琼三百投。珠云曜不昔，琪树华无秋。

一闻祈招歌，泪沐丹颏流。
舞曲歌辞。白纻辞二首
杨衡（唐代）

玉缨翠珮杂轻罗，香汗微渍朱颜酡。为君起唱白纻歌，

清声袅云思繁多，凝笳哀琴时相和。金壶半倾芳夜促，

梁尘霏霏暗红烛。令君安坐听终曲，坠叶飘花难再复。

蹑珠履，步琼筵。轻身起舞红烛前，芳姿艳态妖且妍。

回眸转袖暗催弦，凉风萧萧流水急。月华泛艳红莲湿，

牵裙揽带翻成泣。
八月四章
郭之奇（明代）

八月秋风，在河在嵩。我思之人，天中水中。之人未从，我心忡忡。

彼何人兮，秋其可同。

秋风既清，苇秀绩成。我思之人，如裳如缨。缁衣未迎，授衣有惊。

岂曰无衣，与女同籯。

秋风既肃，壶断枣剥。我思之人，如胸如腹。之人未谷，逝敢谋独。

岂曰无谋，惟心惟目。

秋风吹兮，秋日微兮。苍苍蒹葭，白露肥兮。我心伤悲，旦夕飞兮。

蒹葭在水，秋未违兮。伊人在水，秋未归兮。
依韵和毅夫即事五首 其四
陆佃（宋代）

十年京洛从宸游，得郡终难绕指柔。庐舍昔希三肯顾，亭台今负四宜休。

何人正在芙蓉岛，有客空吟杜若洲。为问西街孔君子，设监那得似诸侯。
采芹亭
方蒙仲（宋代）

侧畔颓垣且莫支，也须别相划堂基。
要知风月无边处，不着亭台更自奇。
戏作冷语
曾纡（宋代）

万山云雪阴霾空，千林雾淞水摇风。冻河彻底连三冬，嘉平晓猎崤函中。

十二律吕相与宫，安得此候疏烦胸。
送许守
吴芾（宋代）

千里欢谣处处同，使君遗爱信无穷。
不容昏垫为民患，解转凶无作岁丰。
治行好书循吏传，清声无愧古人风。
九重想已知名久，看即黄麻出禁中。
盆中石菖蒲
张九成（宋代）

清姿水石间，相得不可无。
如人饱道义，其色长敷腴。
不受尘土覆，自与人世殊。
我何爱轩冕，冒昧名利涂。
圣人恶洁身，名士多自汙。
理亦顾其可，未应如此拘。
往往不知者，假此为穿窬。
吾方存胸中，未敢执一隅。
姑从吾所好，谁能复改图。
不若归去来，无愧石上蒲。
童丱须知 其二
史浩（宋代）

巧把真珠缕作襦，争奇斗好尽功夫。文皇海内多丝帛，只为夫人曳地无。
喜雨三首
吴芾（宋代）

铄石流金苦异常，行人谁不困秋阳。
狂风忽送排檐雨，涤尽炎威作晚凉。
内道场永讙上人就郡见访善说维摩经临别请诗因以此赠
白居易（唐代）

五夏登坛内殿师，水为心地玉为仪。正传金粟如来偈，

何用钱唐太守诗。苦海出来应有路，灵山别后可无期。

他生莫忘今朝会，虚白亭中法乐时。
次韵戒叔增明阁晚眺
周紫芝（宋代）

朱阁瞰流水，曲栏横晚天。薄云初过雨，高柳却鸣蝉。

杖履且终日，风尘今几年。莫将怀远句，重说旧林泉。
题静江府枕流亭
胡舜陟（宋代）

平生壮志在燕然，投老南征示息肩。鼷鼠发机端可笑，暂休戎马弄潺湲。
听雨轩坐秋
邓辅纶（清代）

文簟泛清光，柔飔引玉塘。
阴连荷气润，梦坠叶声凉。
晚照多为影，闲庭过一香。
芙蕖今自可，怜尔阅秋霜。
观汪丞相所藏崔白画罗汉
折彦质（宋代）

山堂漠漠开晓烟，何许大士当四筵。
坐忘默识形骸外，持钵植四风露前。
老龙欲奋屡回首，於菟甚驯非畏鞭。
小儿已解辨人我，抱头怖走成痴颠。
岂知畏爱果何物，手里舍利空烛天。
嗟余耳目更浅陋，喜欢获遇希有缘。
神明泰定始一笑，摩挲粉墨心茫然。
平生崔白画常见，邂逅入眼多弃捐。
莫言人物斗奇崛，醉里落笔神助焉。
汪公昔入魏帅幕，叹息钜壁围神仙。
归寻十胥好东绢，恰有名手能摹传。
提携万里到岭表，尤物自得高人怜。
迩来劫火坏诸有，陪都正苦纷戈鋋。
无力挽河为吹洗，披图感极泪如泉。
易守建业毅夫有诗赠别次韵五首 其三
陆佃（宋代）

紫案焚香拜敕黄，无因久借盖公堂。不堪落日离魂断，赖有薰风引梦长。

吹律渐知寒谷暖，卖浆曾值暑天凉。他年果若成功去，乞取南阳作邓王。
题天明之谓性示诸儿
杨起元（明代）

欲识天何处，虚空总是天。欲知天命理，只是自然然。
赠胡天师
武则天（唐代）

高人叶高志，山服往山家。迢迢间风月，去去隔烟霞。

碧岫窥玄洞，玉灶炼丹砂。今日星津上，延首望灵槎。
食野菜
陆游（宋代）

万里萧条酒一杯，梦魂犹自度邛郲。
可怜龙鹤山中菜，不伴峨眉栮脯来。
琳宇
赵汝燧（宋代）

琳宇栖岩谷，翛然一径深。风篁竿戛玉，霜橘颗垂金。

是院皆扃户，无人但听琴。绕廊行数匝，聊以洗尘心。
西陵旅夜
李龏（金朝）

渔曲飘秋野调清，半窗残月带潮声。不知短发能多少，一夜新添白数茎。
余杜门兀坐三年壬申六月九日出吊平望归途阻
周南（宋代）

地借沮龙宅，隄横海蜃楼。
马蹄翻震雹，沙觜更生洲。
云壑悬绳渡，天风激箭抽。
湿霖平衍沃，暗井灭夫沟。
蹴起争桥齿，撺来似海鰌。
浪花将岸颭，塔影听桴浮。
却忆衔枚地，曾驱缟练舟。
谩云天设险，岂是水为柔。
无事人千古，逃荣茗一瓯。
川灵工阅世，翻覆几时休。
赫仲华求赋邺台张氏野堂
路铎（金朝）

白沙翠竹小江村，路转西郊隔市尘。入坐好山如有素，忘情鸥鸟澹相亲。

芋魁饭豆平生足，涧草嵓花各自春。得酒谁能更羁束，不妨倒著白纶巾。
呼沱河
范成大（宋代）

闻道河神解造冰，曾扶阳九见中兴。
如今烂被胡膻涴，不似沧浪可濯缨。
寄致政徐丞二首 其一
郭祥正（宋代）

为问徐夫子，归欤乐几何。宦情今日尽，野兴与云多。

供佛延亲寿，开樽许客过。终期卜邻去，松下接长哦。
题京口人山水图
李梦阳（明代）

青山逶迤如北固，山下彷佛京口树。茅堂花蹊三月暮，萋萋旧草春游路。

一从画师扫烟墨，客堂日夜流江色。江色依微带瓮城，游子归魂逗南北。
卜算子
朱敦儒（宋代）

灼灼一枝桃，粉艳天然好。只被春风摆撼多，颜色凋零早。

结子春为迟，悔恨随芳草。不下山来不出溪，待守刘郎老。
闻里中有买得扶桑花者 其一
徐渭（明代）

忆别汤江五十霜，蛮花长忆烂扶桑。陆郎第尔知何等，赵尉㘽侬定几行。

蜀魄啼𥁃乾夜夜，猩魂搏血湿苍苍。狂香结态堪谁比，个是憨儿醉后妆。
黄梅
方蒙仲（宋代）

双雀啅余芳，长记来时路。
瞥见金弹丸，相呼远飞去。
双桃寄鞏经略三首
姜特立（宋代）

忽见双桃入眼新，捧看惊动坐间宾。
老夫得此浑无为，持寿高堂两玉人。
水龙吟·放船千里凌波去
朱敦儒（宋代）

放船千里凌波去。略为吴山留顾。云屯水府，涛随神女，九江东注。北客翩然，壮心偏感，年华将暮。念伊嵩旧隐，巢由故友，南柯梦、遽如许。
回首妖氛未扫，问人间、英雄何处。奇谋报国，可怜无用，尘昏白羽。铁锁横江，锦帆冲浪，孙郎良苦。但愁敲桂棹，悲吟梁父，泪流如雨。
书灯
刘鉴（宋代）

玉楼夜费烛荧荧，祗得眼前歌舞明。
照破三千年外事，书生元不用长檠。
嬉春曲陈公载索和用韵 其三
黎民表（明代）

奏技当年入汉京，缁尘曾逐丽人行。金钿控月三千骑，宝帐临人十二筝。

西第将军留尽醉，东邻词客寄多情。茂陵一卧长消渴，犹倚金盘望五城。
秋望
罗公升（宋代）

远树岚烟合，孤村落照横。
江从前日濁，山似去年青。
暝色鸦分去，羁愁蛩说成。
乾坤久萧瑟，消息听鸿声。
公佐索诗次别仲时小诗韵遗之五首 其五
周孚（宋代）

欲书归田具，请子试濡笔。先之蜡屐双，侑以藜杖一。
庐陵乐府十首 其十
郭祥正（宋代）

不作巫山雨，螺川久住家。欲知冰未释，须信玉无瑕。

对局拈棋子，开窗摘杏花。谁能谙此意，红日又西斜。
袁侍郎挽诗
魏了翁（宋代）

肮脏常三黜，脂韦或万钟。
芸芸终有谢，炯炯此何穷。
雏穴皆鸣凤，生涯仅老龙。
轮囷忧世拒，抚事转冲冲。
和叔夏游双峰二首
胡寅（宋代）

山拥交加翠，风传琐碎音。
想闻尊有酒，待得月穿林。
真乐难陪席，芜词漫写心。
要须专一壑，散策每相寻。
醉太平 戊午暮春泛舟红桥同授衣帘风联句
厉鹗（清代）

杨花满天，榆钱满船。绿阴湖上年年，问谁寻翠钿。

桥边酒边，楼前眼前。夕阳一角阑干，对春风可怜。
怀人诗
薛素素（明代）

良夜思君归不归，孤灯照客影微微。
携来独枕谁相问，明月空庭泪湿衣。
送黄彦辉之官长洲丞
朱同（明代）

朝发京都城，暮上姑苏道。姑苏台上今何如，摇曳春风有芳草。

芳草萋萋接长洲，居民商舸何其稠。大船如屋连平地，清歌妙舞盈高楼。

此地民风尚华藻，力农不似为商好。商儿鼓柁任所游，贫民科徵岂终保。

理民平政在斯行，慎勿远效蓝田生。
寄育王大觉禅师
王安石（宋代）

单已安那示入禅，草堂难望故依然。
山今岁暮终岑寂，人更天依最静便。
隐迹亦知甘自足，凭心岂吝慰相怜。
所闻不到荆门耳，人老禾新又一年。
和修睦上人听猿
李咸用（唐代）

禅客闻犹苦，是声应是啼。自然无稳梦，何必到巴溪。

疏雨洒不歇，回风吹暂低。此宵秋欲半，山在二林西。
好事近（清明百七日洛川小饮和驹父）
朱敦儒（宋代）

春去尚堪寻，莫恨老来难却。且趁禁烟百七，醉残英余萼。

坐间趁润赋妍辞，情语见真乐。引满癭杯竹笺，胜黄金凿落。
句
陈郁（宋代）

辟户夜通月，掬泉朝饮星。
送台州沈虞卿使君入朝
孙应时（宋代）

鼓声霜晓寒，冠盖满街路。
诏书日边到，使君朝天去。
攀车愿公留，稚耋纷无数。
信哉慈父母，赤子中心慕。
七州浙江东，此邦变蕃庶。
使君手拊摩，白发缘汝故。
明时急良猷，此行那能驻。
眷眷公岂忘，江城一回顾。
将抵家遇雨
郑会（宋代）

遄车偏值雨连天，疲马难支又上船。
树杪鸦兵催急棹，渡头渔火锁寒烟。
论心知己期将近，念子慈亲望久悬。
自笑归装无一物，就中强半是诗篇。
济城春望
王安舜（明代）

二月三月倏忽过，桃花杏花参差开。家怜蝶梦三千里，肠断莺差十二回。

缓颊懒谈天下事，知心惟有掌中杯。当门五树长条发，待我青青归去来。
古风其五十二
李白（唐代）

青春流惊湍。
朱明骤回薄。
不忍看秋蓬。
飘扬竟何托。
光风灭兰蕙。
白露洒葵藿。
美人不我期。
草木日零落。
吴江五首 其五
李纲（宋代）

鲈乡宜旷望，烟霭起层阴。讴轧橹声急，苍茫江色深。

归潮寒入浦，宿鸟暝投林。谁识登临意，愁来遽不禁。
湖上晚归
陆游（宋代）

地僻多幽事，官闲慰古心。
晚花藏密叶，新笋补疏林。
硕果畦丁献，芳醪稚子斟。
碧云遮日尽，归路更萧森。
设醮太平宫竣事呈偕行诸君二首
岳珂（宋代）

星坛仙簴韵琼瑶，仿佛神{游去氵}下九霄。
龙驾清都三境接，蜺旌绛节百灵朝。
霜澄夜气俱明彻，云澹秋容想泬寥。
耿耿寸衷天所鉴，忧时惟冀五兵销。
司徒侍中宋宣献公挽词五首
蔡襄（宋代）

洛宅初开府，非才辱顾隆。
遗思谣俗在，余论宴堂空。
已矣苍生望，嗟乎吾道穷。
岂惟怀旧德，一恸向春风。
红梅
岳正（明代）

玉质谁教吐绛英，碧栏干外一枝横。只应春色浓如酒，醉倚东风睡未醒。
宜晚堂，送江架閤还奉化
张昱（元代）

隆替理之常，仕进难固必。在事寡尤悔，于心孰欣戚？

从来黄甘里，先庐颇完葺。虽非大哉居，亦异环堵室。

归来宜晚岁，怀抱得所适。讴吟及芳辰，言笑共佳夕。

赤城有霞气，光照五色笔。门前有大路，而无车马迹。

幸焉返初服，素愿于此毕。冥冥江上鸥，矫首羡归翼。
偈颂七十八首
释正觉（宋代）

一言尽十方，万卷该不得。
一步周八弦，驷马追不及。
初去郡斋书怀（一作初去郡书情）
薛据（唐代）

肃徒辞汝颍，怀古独凄然。尚想文王化，犹思巢父贤。

时移多谗巧，大道竟谁传。况是疾风起，悠悠旌旆悬。

征鸟无返翼，归流不停川。已经霜雪下，乃验松柏坚。

回首望城邑，迢迢间云烟。志士不伤物，小人皆自妍。

感时惟责己，在道非怨天。从此适乐土，东归知几年。
鲁郡尧祠送张十四游河北
李白（唐代）

猛虎伏尺草，虽藏难蔽身。
有如张公子，肮脏在风尘。
岂无横腰剑，屈彼淮阴人。
击筑向北燕，燕歌易水滨。
归来泰山上，当与尔为邻。
题江心寺
翁卷（宋代）

名与金山并，僧言景更幽。
寺无双屿近，地占一江浮。
曾是龙为宅，还疑蜃吐楼。
他乡远归者，望此得停舟。
忆江南寄纯如五首
苏轼（宋代）

湖目也堪供眼，木奴自足为生。
若话三吴胜事，不惟千里蓴羹。
读柳子厚集
秦纲（宋代）

崭然头角异，年少锐功名。
身为才高累，名因宦谪成。
山川助奇气，骚雅变遗声。
千古罗池祀，昌黎报友情。
南乡子 闺情，集李义山句
董元恺（清代）

恼带拂鸳鸯。又入卢家妒玉堂。见我佯羞频照影，游郎。

不信年华有断肠。

金斗熨沉香。玉殿秋来夜正长。直道相思了无益，轻狂。

欲拂尘时簟竟床。
和崇安壁间
陈宓（宋代）

人人尽道为贫驱，出不高车食不鱼。
陋巷最贫谁氏子，藜羹沦饭味诗书。
训蒙绝句 十五志学
朱熹（宋代）

工夫一进十年期，断自圣言当致思。岂不欲人跻圣速，只缘科级盖如斯。
悲歌行
陆游（宋代）

有口但可读离骚，有手但可持蟹螯。
人生坠地各有命，穷达祸蟹随所遭。
嗟予一世蹈谤薮，汹如八月秋江涛。
尊拳才奋肋已碎，曹射箭尽弓未弢形尪骨悴吹可倒，摧拉未足称雄豪。
一身百忧偶得活，残年幸许归蓬蒿。
时时照水辄自笑，霜颅雪颌不可薅。
脱身仕路弃衫笏，如病癣疥逢爬搔。
见事苦迟已莫悔，监戒尚可贻儿曹。
勉骑款段乘下泽，州县岂必真徒劳！
送曹能始之金谿吊周明府
陈鸣鹤（明代）

南来几日又西征，肠断羊昙《薤露》声。
罗雀门前生死恨，钩鱼台下别离情。
千家橘叶连山县，一路杨花暗水程。
华表鹤归春梦杳，报恩惟有泪纵横。
渔父词二首 其二
邓深（宋代）

活计平生一钓船，将鱼换酒不论钱。夜来醉倒蓬笼底，却在芦花宿雁边。
八月十五夜雨中微有月色
戴表元（宋代）

雨色今夜别，映门白鲜鲜。
隃知万古月，自在最高天。
天高无阴晴，月亦无亏圆。
中间隔云雾，顷刻变熊千。
惟当自作乐，上界岂和邻。
接竹风撼郭，倒尊水号川。
狂歌眺渺莽，恐有浮槎仙。
访孝先韬仲龙山精合即事 其一
王彦泓（明代）

萧寂空山与性宜，那知闺阁有调饥。过从老衲花深处，递进羁孤月好时。

笑甚不妨杯没帻，谈余赢得饭成糜。经书只办三余了，未碍春园乍一窥。
七哀诗七首 其二
伯颜（子中）（元代）

我祖我父金月精，高曾累世皆簪缨。岁维丁卯兮吾以生，于赫当代何休明。

读书愿继祖父声，头白今日俱无成。我思永诀非沽名，生死逆顺由中情，神之听之和且平。

呜呼祖考兮俯鬷假，笾豆失荐兮我之责。
乡人吕正之教三子连中童子科盛哉前此无有也
严焕（宋代）

千秋万岁圣贤话，尽挂诸郎齿颊閒。
发纵指南知有自，昂霄耸壑定非艰。
灵椿挺挺元未老，珠树枞枞孰可攀。
过我朝阳语中曲，且停烟櫂置家山。
游三洞金盆诸峰绝句二十首 其九
叶颙（元代）

我昔为童儿，登高而作赋。我今发如霜，青山但如故。
诗
赵自然（唐代）

常欲栖山岛，闲眠玉洞寒。丹哥时引舞，来去跨云鸾。
连滩砦讯罗定风土寄王兵宪索平蛮碑
欧大任（明代）

兴尽非关道路难，两山烽息久平安。游人茉莉簪藤帽，上客槟榔荐竹盘。

疆理更开周日月，井闾今有汉衣冠。西行不索图经去，愿借韩陵片石看。
羽林通孝经
刘攽（宋代）

圣治周方域，儒风暨羽林。一经严授业，五孝得潜心。

骑猎宸游简，严庐禁掖深。披文知行在，即事亦官箴。

训勇宁惭晋，专门讵属参。从兹六郡俗，不羡满籯金。
瞻岷阁前双梅将开苏子美屡约一赏会予行部左锦未果次
吕陶（宋代）

欲赏寒梅先有期，却嗟人事又差池。西山雪后东风急，应是寒梅烂漫时。
阅日堂僧橘
陈舜俞（宋代）

阅日堂前橘，山僧手自移。
为迎林下客，旋拄路边枝。
结实曾防蚁，盈箱不禁儿。
他年应记得，蜡屐过门时。
赠岭上老人
苏轼（宋代）

鹤骨霜髯心已灰，青松合抱手亲栽。
问翁大庾岭头住，曾见南迁几个回。
秋怀
王廷相（明代）

燕燕辞巢菊着花，乡心羁思浩无涯。人间潮海几时静，天上星河逐晓斜。

羽扇纶巾新道服，青林白石旧田家。谁堪潦倒尘埃里，日日秋风长鬓华。
邻老 其一
吕南公（宋代）

邻老今亡矣，谁犹辨短长。隙驹沈迅影，石火掩孤光。

错寞悲新事，凄迷想旧狂。朔风原上草，归梦见松霜。
送吴炼师归王屋
张籍（唐代）

玉阳峰下学长生，玉洞仙中已有名。独戴熊须冠暂出，

唯将鹤尾扇同行。炼成云母休炊爨，已得雷公当吏兵。

却到瑶坛上头宿，应闻空里步虚声。
送泰宁陈侯被诏驰驿还都
欧大任（明代）

龙骧百万寄戎机，六传飞扬北上时。路远风雷惊鼓角，江清鱼鸟识旌旗。

洛师已报功宗礼，鲁颂今歌燕喜诗。云暖日高貂冕入，未央前殿望罘罳。
颂
释玄本（宋代）

看经不识经，徒劳损眼睛。欲得不损眼，分明识取经。
塔灯六言四绝 其二
岳珂（宋代）

七层灵燄自照，万里劫风不吹。烽信断无泽国，神光恰似天池。
五言集句十首 其四 天宁寺对月
卢龙云（明代）

望极关山远，云随野水流。长歌游宝地，何事别沧洲。

明月高秋迥，清晖几处愁。芳尊徒自满，心折此淹留。
偈颂一百零二首
释慧远（宋代）

五四三二一，日向东畔出。
照见洞庭湖，乌龟眼睛赤。
天无门，地无壁。
一阵任风射回，吹起两须无孔笛。
夏至日有事于北郊礼成述志
弘历（清代）

日北景南候，阴升阳复期。辨方章品物，蠲吉展鸿仪。

八变灵鼗奏，双成帝幕垂。奉琮心翼翼，进爵礼祗祇。

德沐安贞吉，恩希肸蚃施。农占常切志，膏雨祝淋时。
闻居厚得祠复次韵二首
刘克庄（宋代）

稍欣公议白，又报喷言行。
上漫招东马，人方毁李程。
迎来新观主，伴取老师兄。
汉士方云合，何须鲁雨生。
宴清都
何籀（宋代）

细草沿阶软。迟日薄，蕙风轻蔼微暖。春工靳惜，桃红尚小，柳芽犹短。罗帏绣幕高卷。又早是、歌慵笑懒。凭画楼，那更天远，山远，水远，人远。

堪欢。传粉疏狂，窃香俊雅，无计拘管。青丝绊马，红巾寄泪，甚处迷恋。无言泪珠零乱。翠袖滴、重重渍遍。故要知、别后思量。归时觑见。
听崔莒侍御叶家歌
张祜（唐代）

宛罗重縠起歌筵，活凤生花动碧烟。

一声唱断无人和，触破秋云直上天。
过邯郸
曹勋（宋代）

恭持天子节，再经邯郸城。
断垣四颓缺，草树皆欹倾。
慨念全赵时，英雄疲战争。
殆及五季末，瓜分无定盟。
慨念蔺君高，璧亦安所盛。
翩翩魏公子，有德胜所称。
殆今已千年，废台漫峥嵘。
赵民尚自若，歌舞娱春荣。
金石丝簧奏，仿佛余新声。
兴废乃尔尔，人事徒营营。
望城只叹息，尽付西山青。
晨起即事 其一
许传霈（清代）

结庐在城中，车马寂喧迎。旅人独僵卧，寒恋布被轻。

庭前有高树，时来好鸟鸣。转辗不成寐，顿使归梦惊。

晓起摘名花，袖湿露华清。徘徊还入室，小窗喜多明。
翠屏洲为王柳村先生作
悟霈（清代）

汀洲一带横沧江，势如翡翠屏开张。三山怀抱涵青苍，吞吐岷流万丈长。

海潮呼吸通扶桑，百川争汇河汪洋。谁能障此波澜狂，天教镇锁江中央。

白沙晻霭青筼筜，烟雨晦暝疑潇湘。江南佳丽多水乡，此中直疑辋川庄。

风光宛转蘅杜香，篱门水次深夕阳。此中有客咏沧浪，何必当年华子冈。

右丞才思超三唐，褰裳千古相颉颃。苏公米公灵皇皇，好与揖让凌茫苍。

手持玉笛骖鸾凰，我来钓月歌鸣榔，蒹葭露白秋风凉。
代书寄周愚卿二首 其一
赵蕃（宋代）

友于阁上友于人，忽忽分携又两春。剩欲作书书不得，旧知吾懒是吾真。
宋骑吹曲 南唐奉使曲第八
谢翱（宋代）

孤城围中拜右史，侍书犹对重瞳子。请行忼慨期缓师，奉命日驰三百里。

河流溯风车北首，便殿蒙恩引天袖。臣肝有血不溅衣，寸舌欲存建王后。

奇胸如江涌崔嵬，恸哭不得天颜回。
贵要之客来
陈杰（宋代）

幽居日对野人多，满耳桑麻不及他。
惊怪朝来富新事，径容贵客偶相过。
二十日南坡再赏菊
虞俦（宋代）

扶杖坡头日几回，半醒半醉为花来。只愁秋老风吹尽，更向风前把一杯。
湖上游瞩寄家兄
章粲（宋代）

花雾压晴埃，柳风荡暄浊。
钱塘佳丽地，春华大堤曲。
幽禽粲林白，野水明湖绿。
清赏远难期，怀哉美如玉。